རྒྱུན་དུ་འགྱུར་ལྡོག་འབྱུང་བཞིན་པའི་ཁྱད་ཆོས་དེ་ངག་རྩོམ་གྱི་ཚིག་གི་རྣམ་པ་དང་བརྗོད་བྱའི་ནང་དོན།རྩོམ་སྟངས་བཅས་ཀྱི་ཐད་དུ་གསལ་བོར་མཚོན་ཡོད་དེ།ཚིག་གི་འགྱུར་ལྡོག་དང་བཤད་ཚུལ་འགྱུར་བའི་རྣམ་པ་དེ་ངག་རྩོམ་ཁྲོད་ཆེས་ཡོངས་ཁྱབ་ཏུ་གནས་པ་དང་གཡོལ་ཐབས་མེད་པའི་སྣང་ཚུལ་ཞིག་རེད།ངག་རྩོམ་མཐའ་དག་འགོ་ནས་བརྩམས་པ་དང་དེ་ནས་དར་བ།དར་བའི་ཁྲོད་ལེགས་བཅོས་བྱུང་བ་བཅས་བརྒྱུད་འོང་བའི་གོ་རིམ་ཁྲོད་དུ་མང་ཆེ་བ་ནི་བརྩམས་ཆོས་གཅིག་རིམ་བཞིན་འགྱུར་ལྡོག་བྱུང་ནས་ནང་དོན་ཐད་ཆེ་སར་འདྲ་ལ་ཆུང་སར་ཁྱད་པར་ཡོད་པ་མང་པོར་གྱུར་ཡོད།དཔེར་ན།རྒྱལ་པོ་གླང་དར་མའི་ངག་རྒྱུནལྟ་བུར་མཚོན་ན།དབུས་གཙང་ཕྱོགས་སུ་འདི་འདྲའི་བཤད་རྒྱུན་ཞིག་ཡོད་དེ།གླང་དར་མས་ཉིན་རེར་རང་གི་སྐྲ་སླེ་མཁན་གྱི་བུད་མེད་རེ་གསོད་པ་ཡིན།ཉིན་ཞིག་བུད་མེད་ཅིག་རྒྱལ་པོ་གླང་དར་མའི་སྐྲ་སླེ་བར་སོང་བ་ན་འཆི་དགོས་སྙམ་ནས་སྐྱོ་གདུང་དྲག་པོས་གཟིར་ནས་མིག་ཀོང་གི་མཆི་མ་རྡོག་ཅིག་གླང་དར་མའི་སྐེ་ཁུགས་སུ་ལྷུང་།རྒྱལ་པོས་ཅིའི་ཕྱིར་མིག་ཆུ་འདོན་པ་ཡིན་ཅེས་དྲིས་ཚེ།ངས་ཁྱོད་ཀྱི་དབུ་སྐྲ་བསླེས་ཚར་རྗེས་རང་ཉིད་ཀྱི་དྲིན་ཆེན་མ་ལོ་དང་ཁ་འབྲལ་དགོས་སྙམ་ནས་མིག་ཆུ་བཞུར་བ་ཡིན་ཅེས་ལན་བཏབ།སྐད་ཆ་དེས་རྒྱལ་པོར་སེམས་འགུལ་ཐེབས་ཏེ་ཁོ་མོ་སྲོག་ཐར་དུ་བཏང་།བུད་མེད་དེ་ཕྱིར་རང་ཡུལ་ལ་ལོག་པའི་ལམ་བར་དུ་ཙིག་ཁུང་ཞིག་གི་ནང་དུ་རྒྱལ་པོ་གླང་དར་དབུ་ལ་རྭ་ཅོ་འདུག་ཅེས་ལབ་པས་རྗེས་སུ་ཙིག་ཁུང་དེ་ལས་སྨྱུག་མ་ཞིག་སྐྱེས་པ་དང་ལུག་རྫི་ཞིག་གིས་སྨྱུག་མ་བཅད་དེ་གླིང་བུར་བཟོས་པ་ཇི་ལྟར་བུས་ནའང་རྒྱལ་པོ་གླང་དར་དབུ་ལ་རྭ་ཅོ་འདུག་ཅེས་པ་ལས་སྒྲ་གཞན་མ་ཐོན།ཞེས་རྒྱལ་པོ་གླང་དར་དབུ་ལ་རྭ་ཅོ་འདུག་པའི་གནས་ཚུལ་དེ་ཕྱོགས་བཞི་མཚམས་བརྒྱད་དུ་ཁྱབ་ཚུལ་བརྗོད་ཡོད།ཡང་ཐུན་ཏེ་རྫོང་རྨ་བྱང་ཞང་གཙང་གཡུ་རྔོག་ཚོ་བ་རུ་དར་ཁྱབ་ཆེ་བའི་བཤད་རྒྱུན་ཞིག་ལརྒྱལ་པོ་གླང་དར་མའི་སྐྲ་བཞར་མཁན་ལ་ངེས་པར་ཏུ་ལོ་རེར་བུ་སྟག་ལོ་བ་རེ་འགྲོ་དགོས་ལ།ཁོའི་མགོ་ལ་རྭ་ཅོ་སྐྱེས་ཡོད་པ་གཞན་གྱིས་མི་ཤེས་པའི་ཆེད་དུ་སྐྲ་བཞར་མཁན་དག་བསད་དེ་ཕྱིར་འོང་མེད།ཉིན་ཞིག་བུད་མེད་མ་བུ་གཉིས་ཡོད་པ་དེའི་བུ་ལ་རེས་སུ་བབས་པས།ཨ་མས་དེ་རིང་སོང་ན་རང་གི་བུ་ལ་ཕྱིར་ཡོང་མེད་སྙམ་ནས་ཆེས་མཐའ་མཇུག་རང་ཉིད་ཀྱི་ནུ་ཆུས་བརྫིས་པའི་རྩམ་པ་ཞིག་བུ་ལ་ཁྱེར་ཏུ་བཅུགབུས་རྩམ་པའི་མགོ་ལ་སོ་རེ་འདེབས་བཞིན་སྐྲ་བཞར་བ་ན།རྒྱལ་པོས་ཁྱོད་ཀྱིས་ཅི་ཞིག་ཟ་གི་ཡོད་ཅེས་དྲིས།ངས་འཇིག་རྟེན་ན་ཆེས་ཞིམ་པའི་ཟས་ཤིག་ཟ་གི་ཡོད་ཅེས་ལན་བཏབ་པས།རྒྱལ་པོས་ཟས་དེ་ཅི་འདྲ་ཞིག་ཡིན་ནམ་སྙམ་ནས་ཟོས་པ་ན་བྲོ་བ་ཤིན་ཏུ་ཞིམ་པས།རྩམ་པ་འདི་ཅི་ཞིག་གིས་བརྫིས་པ་ཡིན་ཞེས་དྲིས་ཚེ་དེ་ནི་ངའི་ཨ་མའི་ནུ་ཆུས་བརྫིས་པ་ཡིན་ཞེས་བཤད།རྒྱལ་པོས་རྩམ་པ་མངར་མོ་དེ་ནུ་ཆུས་བརྫིས་པ་ཡིན་པ་ཐོས་རྗེས།ད་ནི་ངེད་ཀྱིས་ཁྱོའི་ཨ་མའི་ནུ་ཆུ་འཐུང་བ་ཡིན་པས་ངེད་གཉིས་མ་གཅིག་གི་སྤུན་དུ་གྱུར་པ་ཡིན།དེས་ན་སྤུན་གྱི་སྲོག་ལེན་པའི་སྲོལ་ཞིག་བོད་མགོ་ནག་ཡོངས་ལ་དར་མེད་པས།ཁྱོད་གུ་ཡངས་ལ་བཏང་བ་ཡིན།ཕྱིར་སོང་ན་ངའི་མགོ་ལ་རྭ་ཡོད་པའི་གནས་ཚུལ་མི་སུ་དང་སུ་ལའང་བཤད་མི་ཆོག་ཅེས་བཤད་ཅིང་།བུས་ཀྱང་མི་སུ་ལའང་མི་བཤད་པའི་དམ་བཅས།བུ་དེ་སྲོག་གི་གནོད་པ་ལས་ཐར་དེ་རང་ཡུལ་ལ་ལོག་པའི་ལམ་བར་དུ་རྒྱལ་པོའི་མགོ་ཡི་རྭ་དེ་ཡིད་ལ་དྲན་ཞིང་།དྲན་པའི་མོད་ལ་གནས་ཚུལ་དེ་ཁ་ནས་འབུད་འདོད་ཀྱི་བསམ་པ་གནོན་མི་ཐུབ་པ་ཞིག་སྐྱེས།ཡིན་ནའང་ཁོས་མི་གཞན་ལ་མི་བཤད་པའི་དམ་བཅས་ཡོད་པ་དང་།དེ་ནི་རང་གི་ཚེ་སྲོག་གི་ཉེན་ཁར་འབྲེལ་ཡོད་པས་བཤད་མི་སྤོབས་ནའང་ཐང་སྟོང་འདིར་མི་གཞན་སུ་ཡང་མེད་པས་བཤད་ན་ཅི་སྐྱོན་སྙམ་ནས།ཁ་ཕྱི་ཁུང་ཞིག་གི་ནང་དུ་གཏད་ནས་རྒྱལ་པོ་གླང་དར་མགོ་ན་རྭ་ཞིག་འདུག་ཅེས་བསྒྲགས་པས།དེར་ཡོད་ཀྱི་རྩྭ་དང་རྩི་ཤིང་ཐམས་ཅད་ལས་རྒྱལ་པོ་གླང་དར་མགོ་ན་རྭ་ཞིག་འདུག་ཅེས་གྲགས་ཤིང་གཏམ་དེ་འཕྲལ་དུ་བོད་འབངས་ཐམས་ཅད་ཀྱི་རྣ་བར་ཁྱབ་པ་ཡིན་ཟེར།ཡང་མཚོ་སྔོན་ཧྭ་ལུང་ས་ཁུལ་ཏུ་དར་ཁྱབ་ཆེ་བའི་ངག་རྒྱུན་ཞིག་ལརྒྱལ་པོ་གླང་དར་མའི་སྐྲ་བཞར་མཁན་ལ་ངེས་པར་དུ་ཟླ་རེར་བུ་སྟག་ལོ་བ་རེ་འགྲོ་དགོས་ལ།ཁོའི་མགོ་ལ་རྭ་ཅོ་སྐྱེས་ཡོད་པ་གཞན་གྱིས་མི་ཤེས་པའི་ཆེད་དུ་སྐྲ་བཞར་མཁན་དག་བསད་དེ་ཕྱིར་འོང་མེད།ཉིན་ཞིག་བུད་མེད་མ་བུ་གཉིས་ཡོད་པ་དེའི་བུ་ལ་རེས་སུ་བབས་པས།ཁོང་མ་བུ་གཉིས་ཡིད་སེམས་ཤིན་ཏུ་སྐྱོ་ཞིང་ཐབས་ཅི་ཡོད་ལ་བསམ་བློ་གཏོང་ཞིང་བསྡད།བུ་དེའི་ཨ་མ་ཐབས་ལ་ཤིན་ཏུ་མཁས་པས་ཕྱི་ཉིན་ཀ་ར་དང་སྦྲང་རྩི་འདྲེས་མའི་རྩམ་པ་མངར་མོ་ཞིག་བརྫིས་ཤིང་བུ་ལ་རྒྱལ་པོའི་སྐྲ་བཞར་སྐབས་ཞིམ་མདོག་གིས་བཟའ་དགོས་པ་དང་།གལ་ཏེ་རྒྱལ་པོས་རོ་མྱོང་འདོད་ན་སྟེར་དགོས་ལ།ཁོས་ཟོས་རྗེས་ཅི་ཡིན་དྲི་ན།ངའི་ཨ་མའི་ནུ་ཆུས་བརྫིས་པ་ཡིན་ཞེས་བཤད་དགོས་པར་གདམས།བུ་དེ་ཕོ་བྲང་ནང་དུ་ཐོན་ནས་རྒྱལ་པོའི་དབུ་སྐྲ་བཞར་ཞོར་དུ་རྩམ་པ་ཆངས་བུ་རེ་རེ་ཟོས་པས།རྒྱལ་པོས་ཁྱོད་ཀྱིས་ཅི་ཞིག་ཟ་གི་ཡོད་ཅེས་དྲིས།ངས་འཇིག་རྟེན་ན་ཆེས་ཞིམ་པའི་ཟས་ཤིག་ཟ་གི་ཡོད་ཅེས་ལན་བཏབ་པས།རྒྱལ་པོས་ཟས་དེ་ཅི་འདྲ་ཞིག་ཡིན་ནམ་སྙམ་ནས་མཚར་སྣང་སྐྱེས་ཏེ་རོ་མྱངས་ཚེ་དེའི་བྲོ་བ་ཤིན་ཏུ་ཞིམ།རྩམ་པ་འདི་ཅི་ཞིག་གིས་བརྫིས་པ་ཡིན་ཞེས་དྲིས་པའི་ལན་དུ་དེ་ནི་ངའི་ཨ་མའི་ནུ་ཆུས་བརྫིས་པ་ཡིན་ཞེས་བཤད།རྒྱལ་པོས་རྩམ་པ་མངར་མོ་དེ་ནུ་ཆུས་བརྫིས་པ་ཡིན་པ་ཐོས་རྗེས།ད་ནི་ངེད་ཀྱིས་ཁྱོའི་ཨ་མའི་ནུ་ཆུ་འཐུང་བ་ཡིན་པས་ངེད་གཉིས་མ་གཅིག་གི་སྤུན་དུ་གྱུར་པ་ཡིན།དེས་ན་སྤུན་གྱི་སྲོག་ལེན་པའི་སྲོལ་ཞིག་བོད་མགོ་ནག་ཡོངས་ལ་དར་མེད་པས།ཁྱོད་གུ་ཡངས་ལ་བཏང་བ་ཡིན།ཕྱིར་སོང་ན་ངའི་མགོ་ལ་རྭ་ཡོད་པའི་གནས་ཚུལ་འདི་མི་སུ་དང་སུ་ལའང་བཤད་མི་ཆོགགལ་ཏེ་གསང་བ་འདི་ཕྱི་རུ་ཤོར་ཚེ་ངས་ཁྱེད་མ་བུ་གཉིས་ལ་སྲོག་ཁྲིམས་གཅོད་ངེས་ཡིན་ཅེས་གསུངས་པ་དང་།བུ་སྟག་ལོ་བ་དེ་ཤིན་ཏུ་དགའ་ནས་རྒྱལ་བོ་ལ་གསང་བ་དེ་མི་གཞན་ལ་མི་བསྒྲག་པའི་དམ་བཅས་ཏེ་ཕྱིར་རང་ཡུལ་དུ་ལོགལོ་གཅིག་ཙམ་འགོར་བའི་རྗེས་སུ་བུ་དེས་སེམས་ཀྱི་གསང་བ་མི་གཞན་ལ་བཤད་འདོད་སྐྱེས་ཀྱང་བཤད་མ་ཕོད་པར་སེམས་ནས་ཡུན་རིང་དུ་སྦས་པས་སེམས་ཀྱི་གཅོང་ནད་ལྟ་བུར་གྱུར་ཏེ་ནད་བཅོས་ཅི་ཙམ་བྱས་ཀྱང་མ་ཕན་པར་མལ་སར་ལྷུང་།བུ་དེའི་ཨ་མ་ཡུལ་ལུང་དེར་བཞུགས་པའི་རི་ཁྲོད་པ་ཞིག་ཡོད་པ་དེའི་གམ་དུ་སོང་ནས་ཞུས་པ་ན།རི་ཁྲོད་པས་ཁྱོད་ཀྱི་བུའི་སེམས་ན་གསང་བ་ཞིག་ཡོད་པས་དེ་ཕྱིར་མ་བསྒྲག་ན་ནད་དྲག་ཐབས་མི་འདུག་ཅེས་གསུངས།ཨ་མ་ཕྱིར་རང་ཡུལ་ཏུ་ལོག་ནས་རི་ཁྲོད་པའི་གསུང་ཇི་བཞིན་བུ་ལ་བཤད།བུས་གསང་བ་དེ་འུ་མ་བུ་གཉིས་ཀྱི་ཚེ་སྲོག་གི་བདེ་སྡུག་དང་འབྲེལ་བ་དམ་པོ་ཡོད་པས་གཏན་ནས་བཤད་མི་ཉན་ཅེས་བཤད།ཡང་ཨ་མ་རི་ཁྲོད་པའི་གམ་ཏུ་སོང་ནས་བུས་བཤད་པ་ཇི་བཞིན་ཞུས་པ་ན།རི་ཁྲོད་པ་ན་རེ།ཐང་ཆེན་ཞིག་ནས་སླ་ང་ཆེན་པོ་ཞིག་གི་ནང་དུ་ཆུ་ཕྱེད་ཀ་ཙམ་བླུགས་རྗེས་བུ་སྟག་ལོ་བ་དེའི་ནང་སྡོད་དུ་བཅུགཆུ་ཁར་བྱ་སྤུ་བྱེའུ་སྤུ་སྣ་ཚོགས་གཏོར་བ་དང་།ཚགས་མ་ཞིག་གིས་སླ་ངའི་ཁ་ཁོབས།དེའི་བར་ནས་ལྕགས་ཀྱི་སྦུ་གུ་ཞིག་གི་ནང་ནས་བུ་དེའི་སེམས་ཀྱི་གསང་བ་ཕྱི་ལ་ཤོད་ཅེས་གསུངས།བུ་སྟག་ལོ་བས་རི་ཁྲོད་པའི་བཀའ་གསུང་ཇི་བཞིན་ལྕགས་ཀྱི་སྦུག་གུའི་ནང་ནས་རྒྱལ་པོ་གླང་དར་མགོ་ན་རྭ་ཞིག་འདུག་ཅེས་བསྒྲགས་པས།དེར་ཡོད་ཀྱི་རྩྭ་དང་རྩི་ཤིང་ཐམས་ཅད་ནས་རྒྱལ་པོ་གླང་དར་མགོ་ན་རྭ་ཞིག་འདུག་ཅེས་གྲགས་ཤིང་གཏམ་དེ་འཕྲལ་དུ་བོད་འབངས་ཐམས་ཅད་ཀྱི་རྣ་བར་ཁྱབ།བདུད་རྒྱལ་གླང་དར་མས་གཏམ་དེ་གོ་རྗེས་ཁོང་ཁྲོ་མེ་ལྟར་འབར་ནས་ཁོང་མ་བུ་གཉིས་གསོད་དུ་འོངས།བུ་སྟག་ལོ་བ་ནད་བྱུང་ནས་ཁ་ཡང་གྲགས་མི་ཐུབ་པའི་ཚུལ་མཐོང་ནས་ཕྱིར་ཕོ་བྲང་དུ་ལོགགསང་བ་དེ་མི་སུ་ཞིག་གི་ངག་ནས་ཤོར་བར་རྩད་གཅོད་བྱེད་ཆེད་དུ་སྙན་གྲགས་ཆེ་བའི་མོ་བ་རྩིས་པ་གདན་དྲངས་ནས་མོ་རྩིས་ལུང་བསྟན་བྱས།མོ་རྩིས་ལུང་བསྟན་དུ་མཐའ་ཡས་པའི་ཐང་ཆེན་ཞིག་ན་བྱ་བྱེའུ་སྣ་ཚོགས་ཡོད་པའི་རྒྱ་མཚོ་ཆེན་པོ་ཞིག་འདུག་ལ།དེའི་ནང་ནས་ཁ་མིག་སྟོང་དང་ལྡན་པའི་ལྕགས་ཀྱི་མཆུ་ཏོ་རིང་བ་ཅན་ཞིག་གིས་གསང་བ་ཕྱི་ལ་བསྒྲགས་ཚུལ་བབས་པས།རྒྱལ་པོ་ཧ་ལས་ཞིང་ཡ་མཚར་ནས་ཅི་བྱ་གཏོལ་མེད་དུ་གྱུར་ལ།བུ་སྟག་ལོ་བ་དེའི་ནད་ཡང་སངས་དྲག་ཏུ་གྱུར་པ་ཡིནཅེས་བོད་རྒྱལ་གླང་དར་མའི་ངག་རྒྱུན་ཅིག་འཆད་པའི་དུས་ཡུན་ཇེ་རིང་དང་བཤད་ཐེངས་ཇེ་མང་།བཤད་ཡུལ་ཇེ་ཆེར་སོང་བ་དང་བསྟུན་ནས།འཆད་མཁན་དང་ཉན་མཁན་མི་འདྲ་བ་མང་པོའི་དགའ་ཁ་འཁྱར་སོ་དང་ཆོས་ལུགས་གྲུབ་མཐའི་ལྟ་བ།ས་ཆ་སོ་སོའི་དམངས་སྲོལ་དང་འཚོ་བའི་དགོས་མཁོ་སོགས་ཀྱི་དབང་དུ་གྱུར་ཅིང་།འཕྲུལ་སྣང་དང་རབ་བཏགས་སོགས་ཀྱི་ཐབས་ལ་བརྟེན་ནས་སྒྱུ་རྩལ་གྱི་ལས་སྣོན་བྱས་པས།